ועדת הכלכלה, כנסת 16, פרוטוקול מספר 586, 2006-02-13 09:45

אמנון כהן: בוקר טוב לכולם, אני פותח את הישיבה.

אמנון כהן: למעשה אלו דיוני המשך, דנו בנושאים הללו בפעם הקודמת.

אמנון כהן: לדיון הזה הצדדים התחייבו להביא לנו נתונים, על מנת שנוכל לקבל החלטות.

אמנון כהן: הנושא הראשון הוא כללי הרשות השנייה לטלוויזיה ורדיו – שיבוץ פרסומות ואזכורים מסחריים בשידורי הרדיו (הוראת שעה) התשס"ד-2004 (תיקון), התשס"ו-2006.

אמנון כהן: היועצת המשפטית של הוועדה רוצה להתייחס לנושא.

אמנון כהן: זו הוראת שעה, ולמעשה התוקף פג ב-12 בינואר.

אמנון כהן: היתה התלבטות, כי הוראת השעה פגה ואין מה לאשר.

אמנון כהן: חיפשנו דרך.

אמנון כהן: משום שאנחנו בתקופת הבחירות, הכנסת נתנה את דעתה על הנושא הזה, ולכן היועצת המשפטית של הוועדה תגיד לנו בדיוק איזה סעיף מתייחס לזה.

אמנון כהן: אחר כך נקבל החלטה.

אמנון כהן: בבקשה.

אתי בנדלר: תודה, אדוני היושב-ראש.

אתי בנדלר: בישיבה הקודמת, כשהוועדה דנה בכללים האלה, כפי שאמרת, נשאלה השאלה אם ניתן לתת תוקף רטרואקטיבי לתקנות שתחולתן פגה.

אתי בנדלר: ההחלטה של היושב-ראש היתה לדרוש, בין היתר ממשרד המשפטים, להמציא מכתב שיאשר את ההסכמה למתן תחולה רטרואקטיבית לכללים האלה.

אתי בנדלר: אני חייבת לומר שממש בתחילת הישיבה הקודמת, קרוב לתחילת הישיבה, נמסר לי פתק שנאמר בו שעו"ד לחמן-מסר, המשנה ליועץ המשפטי לממשלה, ביקשה לשוחח אתי.

אתי בנדלר: לא יכולתי לשוחח באותו זמן, והיא ביקשה למסור שלדעתה סעיף 38 לחוק יסוד: הכנסת, אינו חל על הכללים שבנידון.

דנה נויפלד: היה ספק לגבי התחולה.

אתי בנדלר: סעיף 38 לחוק יסוד: הכנסת, קובע כדלקמן: "כל חיקוק" – חקיקה ראשית או חקיקת משנה – "שתוקפו היה פוגע תוך שני החודשים האחרונים לתקופת כהונתה של הכנסת היוצאת או תוך ארבעה חודשים לאחר שהכנסת החליטה להתפזר או תוך שלושת החודשים הראשונים לתקופת כהונתה של הכנסת הנכנסת, יעמוד בתוקפו עד תום שלושת החודשים האמורים".

אתי בנדלר: כאמור, מדובר בהוראה בחוק יסוד: הכנסת, שחלה לגבי כל הכנסות וכל החיקוקים.

אתי בנדלר: היא קובעת מה קורה אם חוק עומד לפגוע בסמוך לפיזור או בתקופה הראשונה שלאחר כינון כנסת חדשה.

אתי בנדלר: לגבי הכנסת הנוכחית, המשמעות היא שכל חיקוק שתוקפו היה פוקע אחרי 30 בדצמבר 2005, יעמוד בתוקפו באופן אוטומטי, עד תום שלושת החודשים לתחילת כהונת הכנסת ה-17.

אתי בנדלר: כאמור, עו"ד לחמן-מסר סברה מלכתחילה שהוראת הסעיף הזה לא חלה, ואני לא בדקתי את השאלה הזאת לפני תחילת הישיבה ההיא.

לאה ורון: עד מתי יעמוד תוקפם של הכללים בכנסת ה-17?

לאה ורון: מחצית יולי?

אמנון כהן: שלושה חודשים מכינון הכנסת החדשה או שלושה חודשים מהתאריך שבו פג התוקף?

אתי בנדלר: עד תום שלושה חודשים.

אתי בנדלר: כל חיקוק שהיה צריך לפקוע בתקופה שמתחילה מ-30 בדצמבר 2005, כך במקרה שלנו, יעמוד בתוקף עד תום שלושת חודשים לאחר תחילת הכנסת ה-17.

דוד טל: והיא נכנסת ב-17 באפריל, ד' בחול המועד פסח.

דוד טל: אני חושב שהרב עובדיה התנגד לזה.

דוד טל: אי-אפשר להקדים.

דוד טל: החוק אומר ששמונה ימים אחרי הבחירות זה יתפרסם ברשומות, וביום השני של השבוע השני, לאחר הפרסום ברשומות, הכנסת מתכנסת.

לאה ורון: אני יודעת שמתכוונים להשביע את חברי הכנסת בחול המועד.

לאה ורון: כלומר עד מחצית יולי הכללים עומדים בתוקפם.

אתי בנדלר: אנחנו לא דנים בזה כרגע.

אתי בנדלר: ההתייחסות לסעיף 38 לחוק יסוד: הכנסת לא נעשתה לפני הדיון הקודם, ולכן כשהוועדה דנה בכללים בישיבה הקודמת נקודת המוצא היתה כאילו סעיף 38 אינו חל.

אתי בנדלר: לאחר סיום הישיבה הנושא הטריד אותי מאוד,

הילה שמיר: ועוד כמה אנשים.

אתי בנדלר: ולמחרת הישיבה פניתי לעו"ד דנה נויפלד, שעובדת עם עו"ד לחמן-מסר.

אתי בנדלר: ביקשתי שיעבירו אלי בכתב חוות דעת מדוע לדעתם סעיף 38 אינו חל.

אתי בנדלר: כי אני סברתי, לאחר שבדקתי זאת, שסעיף 38 אכן חל על הכללים האלה.

אתי בנדלר: בשיחה שנערכה ביני לבין עו"ד לחמן מסר ביום 8 בפברואר, כלומר בשבוע שעבר, היא מסרה לי שהיא סומכת את ידיה על עמדתי שלפיה סעיף 38 אכן חל.

אתי בנדלר: אם סעיף 38 לחוק יסוד: הכנסת, שהקראתי קודם, חל על הכללים בנידון – הרי שתוקפם לא פג אלא הם עומדים בתוקפם מכוח אותו סעיף, עד אמצע יולי 2006, ככל הנראה.

אתי בנדלר: אם כן, עכשיו הרשות השנייה צריכה להחליט אם אף-על-פי העובדה שהם עומדים בתוקפם הם מבקשים מהוועדה לדון בהם.

אמנון כהן: הם ביקשו, בוודאי.

אתי בנדלר: או הם חוזרים בהם מבקשתם.

אמנון כהן: לא, הם ידעו מראש את הדברים שאת אומרת.

אמנון כהן: היועץ המשפטי שלהם בוודאי בדק זאת.

אתי בנדלר: להערכתי הם לא היו ערים לעניין, כי בשיחה מהשבוע שעבר עם עו"ד ג'קי כהן הוא אמר שיעביר את הנושא להכרעת המועצה, בישיבה שאמורה היתה להתקיים אתמול.

אתי בנדלר: נשמע פרטים.

אתי בנדלר: אני גם מבקשת שעו"ד נויפלד תאשר את הדברים שהשמעתי ממשרד המשפטים.

דנה נויפלד: רק דבר אחד.

דנה נויפלד: נדמה לי שעו"ד לחמן-מסר ניסתה להעלות את הנושא, אך בסופו של דבר הוא לא עלה.

דנה נויפלד: הנושא עולה כמעט כל יום במשרד המשפטים, אלו לא התקנות היחידות שמצבן כזה.

דנה נויפלד: זה נבדק, ואכן, כפי שעו"ד בנדלר אומרת, במקרה זה ההוראה חלה ואין צורך להאריך.

ג'קי כהן: בעצה אחת עם יושבת-ראש המועצה והנהלת הרשות החלטנו לבקש שלא לדון בכללים בשלב זה.

ג'קי כהן: נביא אותם לפני שיפוגו, די זמן מראש לפני שיפוגו,

אתי בנדלר: עם כל הפרטים שהיושב-ראש ביקש בישיבה הקודמת.

אמנון כהן: מצוין, אנחנו רק מבקשים את מה שביקשנו בפעם הקודמת.

דוד טל: השאלה היא אם עד אז הכנסת תכונן ועדת כלכלה.

דוד טל: צריך לזכור שזו חופשה ארוכה מאוד.

דוד טל: אני חושב שעד סוף מאי אנחנו בחופשה, ואז יישארו רק שבועיים.

אתי בנדלר: לא, יש זמן עד אמצע יולי.

אתי בנדלר: כשקבעו את התאריך של שלושה חודשים, הביאו בחשבון את העיכובים האלה.

אמנון כהן: אנחנו מכבדים את בקשתכם.

אמנון כהן: בדיון הקודם ביקשנו לקבל את החלוקה של העוגה.

אמנון כהן: לדיון הבא, לא משנה מי יהיה היושב-ראש, אנחנו מבקשים מהמועצה להביא נתונים "לגבי כל החלוקה של עוגת הפרסום מבחינת גופים פרטיים של תחנות רדיו".

אמנון כהן: בגדול, המטרה היתה שלא יהיה מצב שהשפ"א יתלבש על תחנה כלשהי, יקנה את כל השנה או השנתיים, ואז הגופים הפרטיים המקומיים – שאותם אנחנו רוצים לעודד, כדי שעסקיהם ישגשגו – לא ייכנסו.

אמנון כהן: העוגה לא ברורה לנו: קובעים נתח מסוים לפרטיים המקומיים?

אמנון כהן: אולי האחוזים ישתנו בכל אזור, לפי הצרכים במקום.

אמנון כהן: לשם כך אנחנו רוצים לראות בדיקה כלכלית יסודית.

אמנון כהן: יש לכם הרבה זמן לעשות זאת, שלא תבקשו ארכה.

אמנון כהן: האישור מותנה בכל זה.

אמנון כהן: אבקש מיושב-ראש הוועדה הבא, אני לא יודע מי זה יהיה, לבדוק זאת.

1028: אדוני היושב-ראש, אני מבין שאתה מתכוון להיות שר?

אמנון כהן: תודה.

דוד טל: אתה מתכוון שהם ייתנו פירוט מי יקבל את הקצפת, מי את הדובדבן ומי את הבצק הפריך?

אמנון כהן: אני רוצה לדאוג לכך שהספר השכונתי בדימונה או באופקים, הגופים שרוצים לפרסם את עצמם, יוכלו לעשות זאת.

אמנון כהן: שלא יהיה גוף גדול שעושה משא ומתן עם הגופים הגדולים וקונה את כל העוגה.

אמנון כהן: אני רוצה לדאוג לגופים הקטנים.

אמנון כהן: נעבור לנושא הבא.

אמנון כהן: 2.

אמנון כהן: צו הרשות השנייה לטלוויזיה ורדיו (דחיית מועדים), התשס"ו-2005

אמנון כהן: אנחנו דנים בצו הרשות השנייה לטלוויזיה ורדיו (דחיית מועדים) – הרדיו הדיגיטלי.

אמנון כהן: דנו בזה בדיון הקודם.

אמנון כהן: ביקשו להעביר את זה בחוק ההסדרים, אמרו שזה דחוף, שזה ישפיע על המשק.

אמנון כהן: ביקשנו שנעשה את זה לאט לאט.

אמנון כהן: משרד האוצר לחץ עלינו, היו מלחמות עם משרד התקשורת.

אמנון כהן: רצו שזה יהיה עכשיו.

אמנון כהן: אחר כך ביקשו שלא ניתן תאריכים למכרזים, שהשרה תקבע מה שהיא רוצה.

אמנון כהן: אמרתי, איך זה יכול להיות?

אמנון כהן: מביאים את זה בחוק ההסדרים אבל את התאריכים משאירים פתוחים.

אמנון כהן: היו דיונים מאוד רציניים.

אמנון כהן: רצינו לקבוע תאריך בחודשים יוני או יולי.

אמנון כהן: באו אנשי מקצוע.

אמנון כהן: הם אמרו, באופן אמיתי, שזה נושא חדש מאוד, שצריך יועצים כלכליים, אנשים מבחוץ.

אמנון כהן: כבר הבאתם אותם.

אמנון כהן: זה לקח יותר מדי זמן.

אמנון כהן: ביקשתם שזה יהיה בדצמבר, והסכמנו, שלא תבואו שוב להאריך את המועד.

אמנון כהן: אמרנו שלפחות זה יהיה חוק הסדרים של אותה שנה, רק בסוף שנה.

אמנון כהן: שמענו את הטיעונים האמיתיים, מה שהיה – מאבקי כוח, עד שמינו יושב-ראש וכו'.

אמנון כהן: לצערי הבנתי שהנושא לא עולה לאוויר, לא עולה למכרז.

אמנון כהן: הבנתי שאתם צריכים ארכה של עוד חודשיים.

מיה אלון-גורן: עד 30 במאי.

אמנון כהן: בחנתי את הנושא וישבתי שוב עם האוצר.

אמנון כהן: שאלתי למה זה לא נעשה היום בבוקר, למה לא מחר בבוקר – הרי אנחנו רוצים שהשוק יתחיל להתנהל.

אמנון כהן: זה גם קשור לרדיו האזורי היום, גם הם צריכים להיערך.

אמנון כהן: כתבנו בחוק שאם הם ייפגעו נמצא דרך לשפות אותם.

אמנון כהן: לכן הכול מתנהל בצורה כזאת שאחד תלוי בשני ובשלישי וברביעי.

אמנון כהן: גם אמרנו שהפרסום שאתם עושים, שלא יהיה בעיתון מסוים, אלא בעיתונות כולה, שכולם ידעו, קבל עם ועדה.

אמנון כהן: חבר הכנסת בנלולו, אתה רוצה להגיד משהו?

1028: רק הערה: אנחנו ממתינים לסיום.

1028: מתי הם הולכים לתת להם, בעקבות זה שאולי הם ייפגעו ברדיו האנלוגי?

אמנון כהן: עוד לא יודעים.

1028: בוודאי, כי משרד האוצר ומשרד התקשורת לא מצאו זמן לסיים זאת.

אמנון כהן: הסבירו לו שעדיין אין מצב של מכרז, כלום לא עלה לאוויר, ועוד לא יודעים מה הפגיעה.

אמנון כהן: כשתהיה פגיעה, אני בטוח שאני ואתה נדאג שזה יתוקן, ולא משנה איפה נהיה.

עידית צ'רנוביץ: אני רוצה להוסיף על הערת חבר הכנסת בנלולו: בתחילת חודש פברואר פרסמה הרשות השנייה קול קורא לציבור, למשקעים, לגופים רגולטוריים וליזמים.

עידית צ'רנוביץ: במסגרת השאלות נשאל מה מקומו של הרדיו האזורי בשיטה האנלוגית בעידן הדיגיטלי.

עידית צ'רנוביץ: אולי בהתחלה תהיה הקבלה בין סוגי השידורים.

1028: יהיה פעיל?

עידית צ'רנוביץ: יכול להיות שנידרש לשידורי ניסיון.

עידית צ'רנוביץ: מעבר לכך, נרצה לשמוע את התחנות בעניין הזה, אנחנו אתן בקשר הדוק.

עידית צ'רנוביץ: אנחנו עושים כנס היערכות ב-27 בחודש, וכמובן ועדת הכלכלה תהיה מוזמנת לשם.

עידית צ'רנוביץ: נרצה לשמוע את התחנות.

עידית צ'רנוביץ: מלבד זאת נעשה עבודה כלכלית, שתנסה להעריך את מידת הפגיעה, אם בכלל, של תחנות הרדיו האזורי כתוצאה מהשידור הדיגיטלי.

עידית צ'רנוביץ: אחזור: בתחילת פברואר הרשות השנייה פרסמה קול קורא, גם לציבור כולו וגם למשקיעים, ליזמים ולגופים רגולטוריים.

עידית צ'רנוביץ: נרצה לשמוע את עמדתם בכל סוגיית הרדיו הדיגיטלי.

אמנון כהן: למה זה לא נעשה לפני שלושה חודשים?

עידית צ'רנוביץ: כדי שזה יהיה רציני ונכון, פרסמנו מסמך מסודר באתר האינטרנט, שנותן סקירה בין-לאומית על מצב השידור הדיגיטלי, כולל ההיבטים הטכנולוגיים של השיטות השונות.

עידית צ'רנוביץ: נתנו גם פרמטרים ונקודות להתייחסות, כדי שהדיון יהיה רציני.

עידית צ'רנוביץ: צריך לזכור שמדובר במשהו חדש.

עידית צ'רנוביץ: כדי שזה יהיה רציני פרסמנו מסמך.

עידית צ'רנוביץ: נגיש את המסמך לוועדה.

אמנון כהן: הבאת רשימה של המקומות שבהם פרסמתם את הדברים?

אמנון כהן: אמרת שפרסמתם וקראתם לכל מי שיכול לגשת.

עידית צ'רנוביץ: פרסמנו לעמותות ולגופים ציבוריים.

עידית צ'רנוביץ: נביא את הרשימה לישיבה הבאה.

אמנון כהן: אמרת שתביאי היום.

עידית צ'רנוביץ: אביא את זה בצורה מסודרת.

עידית צ'רנוביץ: בעקבות בקשת חבר הכנסת בנלולו אני רוצה לציין שביקשנו גם התייחסות לשאלות ספציפיות.

עידית צ'רנוביץ: זה במסגרת השימוע, הקול הקורא.

עידית צ'רנוביץ: ביקשנו התייחסות למקומו של הרדיו האזורי בעידן הדיגיטלי, התייחסות ספציפית של מנהלי התחנות – האם ירצו להצטרף לשידור הדיגיטלי וכו'.

עידית צ'רנוביץ: כידוע, החוק נתן כמה הטבות בשידור הדיגיטלי וכו'.

עידית צ'רנוביץ: גם נבצע בדיקה כלכלית, ובמסגרתה נידרש לשאלה מהי מידת הפגיעה הצפויה, אם בכלל, כתוצאה מהשידור הדיגיטלי – הפגיעה בתחנות האזוריות.

עידית צ'רנוביץ: אחרי השימוע אנחנו מקווים לגבש מסמך עקרונות, ונביא אותו לאישור המועצה.

דוד טל: אתם יכולים לדעת כמה תגובות יש באינטרנט?

עידית צ'רנוביץ: ידוע על 20 כניסות לאתר.

עידית צ'רנוביץ: אנחנו יכולים לדעת מי ראה את המסמך.

עידית צ'רנוביץ: אנחנו רוצים יותר.

עידית צ'רנוביץ: אנחנו מקווים שהביקוש יגדל על ההיצע.

דוד טל: אתם יוצאים מתוך הנחה שלכל בית ישראל יש אינטרנט.

דוד טל: גם אם תצאו מנקודת הנחה כזאת, שהיא לא נכונה, זה לא נחשף.

דוד טל: לי יש אינטרנט, ולא הגעתי אליכם.

אמנון כהן: לכן הוועדה ביקשה לראות איך הם מפרסמים, לראות את הרשימה.

עידית צ'רנוביץ: האינטרנט הוא אמצעי פרסום אחד.

עידית צ'רנוביץ: קודם כול פרסמנו ב"ידיעות אחרונות" ב"גלובס" וב"דה מרקר".

דוד טל: עיתונים לאנשים חושבים וחכמים ועשירים.

עידית צ'רנוביץ: פרסמנו גם במקומונים.

עידית צ'רנוביץ: נוסף על כך, נפרסם זאת בעוד כמה עיתונים, עוד השבוע.

עידית צ'רנוביץ: אתן הכול בצורה מסודרת לוועדה.

אמנון כהן: ביקשתי את זה בפעם שעברה, יש לי הפרוטוקול.

אמנון כהן: אני מבקש שתראו איפה פרסמתם, לא אומר לכם איפה לפרסם.

אמנון כהן: נשמע את הצו ואת ההסברים.

הילה שמיר: אני קוראת את הצו, את פסקה (1).

הילה שמיר: הסעיף הזה מתייחס למועד של קבלת ההחלטה על-ידי שר התקשורת אם הרישיונות לשידורים שמתבצעים בדרך קרקעית יינתנו באמצעות מכרז או ללא מכרז.

הילה שמיר: הנטייה של השר היא מכרז.

הילה שמיר: לפי הסעיף עלינו להתייעץ עם מועצת הרשות השנייה.

הילה שמיר: הודענו להם שהמגמה שלנו היא ללכת למכרז לנוכח מצוקת התדרים והמגבלה הקיימת, אבל ביקשנו גם את עמדת המועצה לפני שהשר מגבש החלטה סופית.

אמנון כהן: מה יגיד המכרז?

אמנון כהן: אולי יעשו הגבלות שמישהו לא יוכל להיכנס, למשל?

אמנון כהן: אני רוצה לדעת איך המכרז בנוי.

הילה שמיר: מי שמעניק את הרישיונות זו הרשות, מי שמחליט על אופן ההענקה זה השר.

הילה שמיר: מי שיכין את המכרז זו הרשות השנייה.

הילה שמיר: היא המוסמכת לתת את רישיונות התוכן.

הילה שמיר: הממשלה מעורבת בהולכה, הרשות בתכנון.

1028: בואו נפריד בין נתינת הרישיונות ולבין הכנת המכרז ולבין הקריטריונים.

הילה שמיר: אנחנו מדברים על שני מכרזים, שאולי מבלבלים ביניהם.

הילה שמיר: מכרז אחד מתפרסם לגבי הקמת התשתית הקרקעית – מה שישימו בקרקע.

הילה שמיר: בראשה של ועדת המכרזים הזאת עומד סגן החשב הכללי.

הילה שמיר: זה נוגע לסעיף קטן (3), אנחנו לא נוגעים בזה כרגע.

הילה שמיר: מי שמוסמך להעניק את רישיונות השידור זו הרשות השנייה.

הילה שמיר: אך שר התקשורת הוא שמעניק את התדרים ויודע כמה אפיקים אפשר להקצות לרישיונות האלה, כמה תחנות רדיו – אנחנו יודעים בשלב זה יוכלו להיות 40 תחנות בסך הכול.

הילה שמיר: יש להביא בחשבון שמתוכן יש כבר 20 תחנות קיימות: תחנות אזוריות, גלי צה"ל, וכו'.

הילה שמיר: הם יצטרכו להיכנס, ותהיה להם זכות קדימה.

1028: אז יש 20 תחנות שהיום הן אנלוגיות, והן יעברו לדיגיטלי.

הילה שמיר: אם הן יבקשו, הן יקבלו זכות קדימה לתשתית הזאת.

הילה שמיר: כלומר בהתחלה יהיו רק 20 תחנות חדשות שיוכלו להיכנס, חוץ מהקיימות.

הילה שמיר: הרשות השנייה תצטרך לעשות הערכת מצב, איך היא מפלחת, איך היא מחלקת את 20 הרישיונות לגופים שאין להם ייצוג בתחום הרדיו.

הילה שמיר: אפשר לעשות זאת בכמה דרכים: אפשר לומר שכל מי שמבקש ראשון מקבל ראשון, ו-20 הראשונים ייקחו את הרישיון.

הילה שמיר: מגמת השר, ואני מניחה שזו תהיה המלצת המועצה אלינו, תהיה כנראה לקבוע קריטריונים ופילוח.

הילה שמיר: אבל שוב, הרשות השנייה סוברנית להחליט.

עידית צ'רנוביץ: אני רוצה להבהיר: החוק יצר ייצוג כלאיים.

עידית צ'רנוביץ: אנחנו נפרדים מעולם הזיכיונות ועוברים לעולם הרישיונות, אך השאלה היא אם זה יהיה במכרז או לא.

עידית צ'רנוביץ: בזה המועצה צריכה לייעץ לשר.

אמנון כהן: מה מסתמן אצלכם?

עידית צ'רנוביץ: בשימוע שאנחנו עושים כרגע נרצה לבדוק אם הביקוש יהיה גדול מההיצע.

עידית צ'רנוביץ: לפי זה תיגזר הרגולציה שנחליט עליה.

עידית צ'רנוביץ: למשל, אם נראה שיש ביקוש גדול מאוד, יכול להיות שהרשות השנייה תמצא לנכון להתערב ולקבוע את תמהיל התדרים והשידורים.

עידית צ'רנוביץ: מצד שני, אם נגלה שיש ביקוש נמוך מאוד והיצע תדרים גדול מאוד, ואני מקווה מאוד שלא, כלומר פחות מ-20 חדשים, הרשות תגיד שתנאי הסף נמוכים.

1028: על-פי הבנתי, ברור שלגבי התשתית צריך להיות מכרז, אין בעיה.

עידית צ'רנוביץ: גם החוק קובע זאת.

1028: לגבי השאלה אם יהיה מכרז או לא לגבי התחנות – אולי מתוך 20 התחנות הקיימות לא כולן יהיו מוכנות לעבור לדיגיטלי?

אמנון כהן: הן יצטרכו לעשות זאת, כדי לחיות.

אמנון כהן: ולא, הן ייעלמו.

1028: אבל לא צריך להסתכל על השאלה אם יהיה ביקוש או לא.

1028: אני חושב שצריך לעשות מכרז, עם קריטריונים.

1028: ולא, יכול לבוא לכאן מישהו שאולי הוא לא טוב,

דוד טל: זאת בדיוק הבעיה.

הילה שמיר: השאלה היא מה זה לא טוב.

אמנון כהן: מבחינה ביטחונית, למשל.

הילה שמיר: יש תנאי סף.

1028: נשמע מדברי הפקידות כאן שיכול להיות שאדם יבוא וירצה לבקש תחנה, והיא פנויה, והוא יקבל אותה.

1028: על-פי אילו קריטריונים?

הילה שמיר: בכל מקרה הוא יצטרך לעמוד בתנאי סף.

1028: אז צריך תנאי סף.

דוד טל: אדוני היושב-ראש, אני רוצה להוסיף.

דוד טל: הסוגיה עולה כמעט בכל פעם שמדברים על ערוצים – ערוצי טלוויזיה, ערוצי רדיו, כל ערוץ.

דוד טל: עידית אומרת שייקבעו תנאי סף, וזה נכון.

דוד טל: השאלה היא אילו תנאים ייקבעו, ואיפה יהיה הסף.

דוד טל: אליבא דעידית, אם יהיה ביקוש נמוך, תנאי הסף יהיו נמוכים יותר, כנראה.

דוד טל: הפחד של חבר הכנסת בנלולו, והוא משותף גם לי, הוא שיווצר מצב שהרמה תהיה נמוכה, אני לא רוצה לומר באיזו דרגה.

דוד טל: לכן אני סבור שבכל מקרה, קודם כול נדרשים תנאי סף רציניים – כך נקרא לזה.

דוד טל: אני לא בא להכביד במתכוון, אבל צריך מינימום שאין לרדת ממנו.

דוד טל: שזה לא יהיה תלוי בהיצע ובביקוש, קודם כול.

דוד טל: אחר כך, אם הם ויראו שיש ביקוש גדול מאוד וירצו להגביר את הרגולציה, הם יוכלו לעשות את זה.

דוד טל: אם כי גם בזה צריך לדון.

דוד טל: אבל אסור שתנאי הסף יהיו תלויים בביקוש ובהיצע.

אמנון כהן: מה אתה מציע?

אמנון כהן: איך נדע מה מידתי?

דוד טל: אני סומך על אנשי המקצוע.

דוד טל: הם יודעים טוב ממני לקבוע.

דוד טל: אבל אני לא רוצה שיגידו לי, אחרי שלושה חודשים, שתנאי הסף שנקבעו נמוכים מדי, וצריך להעלותם.

עידית צ'רנוביץ: חזקה על הרשות השנייה שהיא תשמור על תנאי הסף המינימליים.

עידית צ'רנוביץ: עדיין יחולו כללי האתיקה בשידורים, עדיין יהיו איסורים, הוראות חוק הביטחון, תנאים לגבי בעלויות צולבות, לגבי ישראליות וכו' – הכול יישאר.

עידית צ'רנוביץ: אבל תנאי הסף הם לגבי מידת הרגולציה ומידת ההתערבות של מועצת הרשות השנייה.

עידית צ'רנוביץ: היא תקבע אם תהיה יותר רגולציה או פחות.

מיה אלון-גורן: רציתי לחדד נקודה.

מיה אלון-גורן: המשמעות של רדיו דיגיטלי היא לפתוח את השמים.

מיה אלון-גורן: אנחנו מאפשרים מגוון אדיר.

מיה אלון-גורן: אומנם זה רק 40 תחנות, אבל לעומת מה שיש היום זה באמת מגוון אדיר.

מיה אלון-גורן: השאלה שנשאלת היא זאת: האם הרגולטור צריך לתכנן את השוק, ולומר שמתוך ה-20 התחנות שנותרו שתי תחנות יעסקו באקטואליה, תחנה אחת במוזיקה מזרחית, אחת בג'ז וכו' – או האם צריך ללכת לשוק, ולסמוך עליו שיעשה את השיקולים שלו?

מיה אלון-גורן: השוק גם יבדוק היתכנות כלכלית וגם ידע מה הציבור מעוניין לשמוע.

מיה אלון-גורן: התחנות האלה יתבססו על רייטינג, על פרסומות, ולכן הן ירצו לפנות לקהלים הגדולים ביותר.

מיה אלון-גורן: לכן לטעמי המעורבות שלנו צריכה להיות מינימלית.

דוד טל: אני אוהב מוזיקה מזרחית, אבל תארי לך שכולם יבקשו רק מוזיקה ישראלית?

דוד טל: לא יהיה מגוון כפי שהיית רוצה.

דוד טל: אולי לציבורים אחרים אין כושר קנייה גדול כל כך?

דוד טל: אז מתעלמים מהם?

עידית צ'רנוביץ: זה תפקידה של הרשות השנייה.

מיה אלון-גורן: זה בדיוק מה שהם עושים, הם באמת הולכים בדרך הנכונה.

מיה אלון-גורן: מצד אחד הם בודקים מה הציבור רוצה, מצד שני הם בודקים מה המשקיעים רוצים להקים.

אמנון כהן: מה עם הרדיו של קהילות העולים?

אמנון כהן: המבוגרים עדיין לא התערו בחברה והם רוצים תחנה.

אמנון כהן: איך זה יבוא לידי ביטוי?

אמנון כהן: אני לא יודע אם זה כלכלי.

מיה אלון-גורן: כאן צריך לעלות הנושא של "קול ישראל".

מיה אלון-גורן: התכלית של "קול ישראל" הוא בדיוק לתת מענה לאוכלוסיות שאין להן יכולת כלכלית.

מיה אלון-גורן: זה הנושא של כשל שוק.

מיה אלון-גורן: לכאן "קול ישראל" צריך להיכנס.

מיה אלון-גורן: הוא צריך להקים תחנות שיפנו לקהל הזה, והוא לא תלוי במקורות הכנסה, יש לו אגרה.

מיה אלון-גורן: זה התפקיד של השידור הציבורי.

אמנון כהן: זה לא בנוי ברדיו הדיגיטלי?

עידית צ'רנוביץ: כמו שאמרתי, פנינו גם לציבור הרחב וגם לקהילות ספציפיות.

עידית צ'רנוביץ: נגיש את הרשימה באופן מסודר לוועדה.

עידית צ'רנוביץ: אם תהיה קהילה שתרצה לקחת את הרישיון, והיא תציג היתכנות כלכלית ותעמוד בתנאי הסף, מובן שנאפשר זאת.

עידית צ'רנוביץ: גם נעודד את זה.

עידית צ'רנוביץ: הרשות השנייה תתמוך בפלורליזם, ומה שיותר ביטוי לקהילות בתחנות הרדיו.

עידית צ'רנוביץ: בעצם זו כל התכלית של הרדיו דיגיטלי, שיינתן מענה להרבה קהילות וקהלי יעד.

הילה שמיר: אני קוראת את סעיף קטן (2).

הילה שמיר: מדובר על המועד לקביעת כללים על-ידי הרשות השנייה.

הילה שמיר: המועד החדש יהיה 30 באפריל.

הילה שמיר: אני קוראת את סעיף קטן (3).

הילה שמיר: זה המועד לפרסום המכרז להקמת התשתית הקרקעית להפצת שידורי הרדיו.

הילה שמיר: זה המכרז שבראשו עומד סגן החשב הכללי וחברים בו גם ממשרד האוצר.

אמנון כהן: לכן שני הסעיפים צריכים להיות חודש לפני כן.

אמנון כהן: לא תבואו להאריך את זה?

הילה שמיר: אני ממש מקווה שלא.

הילה שמיר: בין הדיונים של הוועדה היה לנו עוד דיון, אנחנו מפרסמים פנייה לציבור בשבוע הקרוב.

הילה שמיר: יש כנס של הרשות השנייה.

1028: אני חוזר על השאלה שלי מהדיון הקודם.

1028: האוצר והתקשורת היו חייבים להביא לכאן את הנושא – ולא צריך לחכות לבדיקה איזה נזק יהיה לתחנות השידור האנלוגיות.

1028: אני חושב שצריך לתת להם את הארכת הזיכיון בלי לבדוק, במקביל להכנת המכרז.

1028: צריך לסיים את הסוגיה הזאת.

1028: אנחנו לא צריכים לבדוק אם תהיה פגיעה כזאת או אחרת.

מיה אלון-גורן: היתה לנו פגישה עם דוד בן בסט, אמרנו שאנחנו לקראת זה, ושכשהעניין יתחיל נאמוד את הנזק.

1028: אתם תמיד אומרים שתבדקו את הנזק, מה הקשר לנזק?

הילה שמיר: הסעיף בחוק קשר בין הפיצוי לבין הנזק.

הילה שמיר: הוא קבע שרק אם יוכח שיש נזק אפשר לשקול את הפיצוי.

הילה שמיר: אי-אפשר לעשות זאת לפני כן, עם כל הרצון הטוב.

1028: למה?

הילה שמיר: זו לשון החוק.

דוד טל: אל תלכי בצורה דווקנית, כי אז הוא יגיד שהוא לא יאשר את זה.

דוד טל: בסדר, זה קשור לחוק.

דוד טל: חבר הכנסת בנלולו שואל אם לא נוכל לראות את הטיוטה של המכרז, כדי לראות שעל פניו אין נזק לתחנות הללו.

אמנון כהן: ואם יש נזק,

דוד טל: אם אין נזק, תמשיכו לרוץ.

דוד טל: ואולי אחר כך זה ייבדק בצורה עמוקה יותר.

מיה אלון-גורן: נחשוב רגע מהו הנזק.

מיה אלון-גורן: הרי בשביל לקלוט את השידורים הדיגיטליים, ושנתח הפרסום יזלוג מהשידור האנלוגי לשידור הדיגיטלי, הציבור צריך לרכוש מקלטים דיגיטליים – שעולים לא מעט.

מיה אלון-גורן: זו נקודת החולשה של המהלך.

מיה אלון-גורן: צריך כאן מסה קריטית מאוד של ציבור שיחליף.

דוד טל: כמה עולה מכשיר כזה?

הילה שמיר: כ-150 דולר.

מיה אלון-גורן: צריך להחליף את המקלטים בכלי הרכב, להחליף את המקלטים בבתים.

מיה אלון-גורן: זה תהליך הדרגתי.

1028: מי ישלם את הכסף?

הילה שמיר: זאת אחת השאלות שהממשלה בודקת.

מיה אלון-גורן: השאלה היא איך מעודדים את הציבור לרכוש את המקלטים האלה.

הילה שמיר: זה מתחבר לאפשרויות שיש לתחנות הקיימות.

הילה שמיר: הן גופים שכבר קיימים, יש להן שידורים, ותוכן, ומשדרים.

הילה שמיר: הרי הן יוכלו לקבל זכות קדימה על התשתית הדיגיטלית, ועוד ייתכן שהן יצאו מורווחות מכל המהלך – ואני מקווה שזה יקרה.

עידית צ'רנוביץ: לדעת הרשות השנייה, מעבר לכך שזה תלוי במחיר המקלט, התמריץ לאזרח שירצה לעבור למקלט הדיגיטלי הוא שיהיו לו תכנים אחרים בסקלה, הוא יוכל לקבל שידור אחר: חובבי ג'ז, קבוצה כזאת או אחרת.

עידית צ'רנוביץ: זה מאוד חשוב.

אמנון כהן: תודה.

אמנון כהן: אני רוצה להצביע על צו הרשות השנייה לטלוויזיה ורדיו (דחיית מועדים), התשס"ו-2005.

אמנון כהן: אני רק מבקש להעביר לנו את הרשימה, כפי שהובטח על-ידי המועצה.

אמנון כהן: מי בעד הצו?

אמנון כהן: הצו עבר פה אחד ואושר.

אמנון כהן: צאו לעבודה.

אמנון כהן: אני מאוד מבקש לא לבוא אלינו עם דחייה נוספת של המועדים.

1028: זה יכול לבוא לדחייה נוספת, אם נציגות הרדיו האזורי האנלוגי ידרוש את מה שמגיע לו.

1028: ללא כל קשר לנזק כזה או אחר.

אמנון כהן: מתי שתרצה נעשה דיון בזה.

אמנון כהן: תודה.